De ansatte i VG har fått beskjed om at mediehuset må nedbemanne. Søknadsfristen for sluttpakker og andre frivillige ordninger blir satt til etter nyttår, skriver DN.no.

VG-redaktør Torry Pedersen sier til NRK.no at mediehusets brukere vil merke kuttene.

– Målsettingen vår er at det ikke skal ramme produktet. Men vi har flinke folk på jobb hver dag, så man vil nok kunne merke at vi er færre, sier Pedersen.

I 2009 var det også nedskjæringer i bedriften. Den gangen var målet en frivillig nedbemanning og de ansatte ble tilbudt sluttpakker.

Pedersen vil ikke si noe om omfanget av kuttene foreløpig.

– Det kan jeg ikke si noe om. Grunnen er at vi ikke har startet arbeidet med å gå gjennom hele organisasjonen og finne ut hvordan vi kan redusere utgiftene ennå.

– VG er Norges mest leste avis, likevel må dere kutte. Hva sier det om mediehverdagen i 2015?

– Det viser at vi er inne i en fundamental endring av medielandskapet i forhold til sånn det har vært. (...) Norske journalister og redaktører burde tenke mer på hvordan vi skal møte fremtidens utfordringer.